b"\n_START_ARTICLE_\nJos\xc3\xa9 Antonio Alonso Alcalde\n_START_SECTION_\nBiografia\n_START_PARAGRAPH_\nFill d'un ferroviari, es va traslladar de nen amb la seva fam\xc3\xadlia a Tarragona. Amb la revolta militar de juliol de 1936 que va donar origen a la Guerra Civil, es va unir a les Joventuts Socialistes Unificades (JSU) i va quedar-s'hi a Catalunya. Durant la guerra va ser sergent d'Estat Major de l'Ex\xc3\xa8rcit Republic\xc3\xa0 i va participar en les diferents operacions militars del Segre dels \xc3\xbaltims mesos del conflicte. Amb la derrota republicana, es va retirar amb la resta del seu batall\xc3\xb3 a Fran\xc3\xa7a, on va ingressar en el camp de S\xc3\xa8tfonts D'all\xc3\xa0, les autoritats franceses el van enviar la primavera de 1939 a les primeres Companyies de Treball pels militars espanyols exiliats on se'l va destinar a les tasques de refor\xc3\xa7 i condicionament de la L\xc3\xadnia Maginot._NEWLINE_Iniciada la guerra mundial i l'ocupaci\xc3\xb3 del territori franc\xc3\xa8s per les tropes alemanyes, va participar com a guerriller a la regi\xc3\xb3 de Clarmont, membre ja de la Uni\xc3\xb3 Nacional Espanyola, i m\xc3\xa9s tard se'l troba al comandament de la Tercera Brigada en el XIV Cos de Guerrillers espanyols al sud de Fran\xc3\xa7a el 1942, un grup d'entre dos-cents i tres-cents homes especialment actius. Sempre va ser el cap d'Estat Major de la Brigada, des de la seva creaci\xc3\xb3 el 1942 fins a la seva dissoluci\xc3\xb3. Detingut en un control de la policia del r\xc3\xa8gim de Vichy a Sant-Eti\xc3\xa8ve, va aconseguir escapar de l'autob\xc3\xbas que el portava cam\xc3\xad de l'Alemanya nazi. A partir de llavors, les seves activitats de sabotatge i atacs amb un grup redu\xc3\xaft de companys a les forces d'ocupaci\xc3\xb3 es van desenvolupar a la regi\xc3\xb3 del Migdia-Pirineus. Despr\xc3\xa9s del desembarcament aliat a Normandia el juny de 1944, a l'agost Robert va dirigir les operacions per la presa de la localitat de Foix, despr\xc3\xa9s d'haver contactat per primera vegada amb una redu\xc3\xafda missi\xc3\xb3 aliada de cinc comandants que havien estat llan\xc3\xa7ats en paracaigudes a Riucr\xc3\xb2s, a uns vint-i-cinc quil\xc3\xb2metres de la ciutat, per coordinar operacions amb els guerrillers. La Brigada, distribu\xc3\xafda en tres batallons de no m\xc3\xa9s de noranta homes cadascun, va envoltar Foix el 19 d'agost i va aconseguir la rendici\xc3\xb3 de la guarnici\xc3\xb3 alemanya de la ciutat aquest mateix dia i el control definitiu de la zona el dia 22 del mateix mes. fent presoners a m\xc3\xa9s d'un miler de militars alemanys. Un mon\xc3\xb2lit a uns quil\xc3\xb2metres de la ciutat recorda d'on va partir la Brigada.  Tamb\xc3\xa9 va participar en l'ocupaci\xc3\xb3 d'altres localitats fins que la seva zona assignada, el departament d'Arieja, va quedar lliure de forces enemigues._NEWLINE_Mesos despr\xc3\xa9s, al comandament de la 521.a Brigada, va prendre part en l'ocupaci\xc3\xb3 de la Vall d'Aran, en el frustrat intent del maquis\xc2\xa0i el Partit Comunista de provocar una intervenci\xc3\xb3 aliada contra la dictadura franquista abans de la fi de la guerra mundial.Va poder sobreviure i va tornar a Fran\xc3\xa7a on va fixar definitivament la seva resid\xc3\xa8ncia. All\xc3\xa0 es va casar i va obtenir la nacionalitat el 1947. Va ser president de la Conf\xc3\xa9d\xc3\xa9ration Nationale des Gu\xc3\xa9rrilleros et R\xc3\xa9sistants Espagnols.\n_START_SECTION_\nReconeixements\n_START_PARAGRAPH_\nEntre els reconeixements rebuts per les seves accions en la guerra, cal assenyalar la Legi\xc3\xb3 d'Honor francesa, la Medalla de la Vict\xc3\xb2ria polonesa, la de l'Ordre de la Lleialtat a la Rep\xc3\xbablica Espanyola, la M\xc3\xa9daille de la R\xc3\xa9sistance, l'Ordre Nacional del M\xc3\xa8rit i Ciutad\xc3\xa0 d'Honor de Foix."